Euroopan keskuspankin asetus (EY) N:o 2548/2000, annettu 2 päivänä marraskuuta 2000, euron käyttöön ottamiseen Kreikassa liittyvistä siirtymäsäännöksistä, jotka koskevat Euroopan keskuspankin soveltamia vähimmäisvarantoja (EKP/2000/11)



Virallinen lehti nro L 291 , 18/11/2000 s. 0028 - 0029



Euroopan keskuspankin asetus (EY) N:o 2548/2000, annettu 2 päivänä marraskuuta 2000, euron käyttöön ottamiseen Kreikassa liittyvistä siirtymäsäännöksistä, jotka koskevat Euroopan keskuspankin soveltamia vähimmäisvarantoja (EKP/2000/11) EUROOPAN KESKUSPANKIN NEUVOSTO, joka ottaa huomioon Euroopan keskuspankkijärjestelmän ja Euroopan keskuspankin perussäännön (jäljempänä "perussääntö") ja erityisesti sen 19.1 artiklan sekä 47.2 artiklan ensimmäisen luetelmakohdan, Euroopan keskuspankin soveltamista vähimmäisvarannoista 23 päivänä marraskuuta 1998 annetun neuvoston asetuksen (EY) N:o 2531/98(1), ja Euroopan keskuspankin valtuuksista määrätä seuraamuksia 23 päivänä marraskuuta 1998 annetun neuvoston asetuksen (EY) N:o 2532/98(2), ottaa huomioon Euroopan keskuspankin valtuuksista kerätä tilastotietoja 23 päivänä marraskuuta 1998 annetun neuvoston asetuksen (EY) N:o 2533/98(3) ja erityisesti sen 5 artiklan 1 kohdan ja 6 artiklan 4 kohdan, ottaa huomioon vähimmäisvarantojen soveltamisesta 1 päivänä joulukuuta 1998 annetun Euroopan keskuspankin asetuksen (EY) N:o 2818/98 (EKP/1998/15)(4), sellaisena kuin se on muutettuna asetuksella (EY) N:o 1921/2000(5), ottaa huomioon rahalaitossektorin konsolidoidusta taseesta 1 päivänä joulukuuta 1998 annetun Euroopan keskuspankin asetuksen (EY) N:o 2819/98 (EKP/1998/16)(6), sellaisena kuin se on muutettuna asetuksella (EY) N:o 1921/2000(7), ottaa huomioon Euroopan keskuspankin yleisneuvoston myötävaikutuksen, sekä katsoo seuraavaa: (1) Euro otetaan käyttöön Kreikassa 1 päivänä tammikuuta 2001, ja tämän johdosta Kreikassa sijaitsevat luottolaitokset ja luottolaitosten sivukonttorit Kreikassa ovat Euroopan keskuspankkijärjestelmän (EKPS) vähimmäisvarantojärjestelmän alaisia tästä ajankohdasta lähtien. (2) Näiden yhteisöjen liittyminen EKPJ:n vähimmäisvarantojärjestelmään edellyttää siirtymäsäännösten hyväksymistä, jotta luottolaitokset voidaan integroida sujuvasti ilman, että rahaliittoon osallistuvissa jäsenvaltioissa, Kreikka mukaan lukien, oleville luottolaitoksille asetettaisiin suhteettomia rasitteita. (3) Perussäännön 5 artiklan ja Euroopan yhteisön perustamissopimuksen 10 artiklan nojalla jäsenvaltiot ovat velvollisia suunnittelemaan ja toteuttamaan kansallisella tasolla kaikki asianmukaiset toimenpiteet EKP:n tilastovaatimusten edellyttämän tiedonkeruun järjestämiseksi ja saamaan tilastointiin liittyvät valmistelunsa ajoissa valmiiksi tullakseen rahaliittoon osallistuviksi jäsenvaltioiksi, ON ANTANUT TÄMÄN ASETUKSEN: 1 artikla Siirtymäsäännökset Tämän asetuksen liitteessä, joka on erottamaton osa tätä asetusta, annetaan euron käyttöön ottamista Kreikassa koskevat siirtymäsäännökset EKP:n soveltamia vähimmäisvarantoja varten. Mikäli tässä asetuksessa ei toisin säädetä, sovelletaan asetusten (EY) N:o 2818/98 ja (EY) N:o 2819/98 säännöksiä. 2 artikla Voimaantulo Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Tämän asetuksen liitteessä annettuja säännöksiä sovelletaan ainoastaan vuoden 2001 ensimmäisiin pitoajanjaksoihin. Tehty Frankfurt am Mainissa 2 päivänä marraskuuta 2000. EKP:n neuvoston puolesta Puheenjohtaja Willem F. Duisenberg (1) EYVL L 318, 27.11.1998, s. 1. (2) EYVL L 318, 27.11.1998, s. 4. (3) EYVL L 318, 27.11.1998, s. 8. (4) EYVL L 356, 30.12.1998, s. 1. (5) EYVL L 229, 9.9.2000, s. 34. (6) EYVL L 356, 30.12.1998, s. 7. (7) Ks. alaviite 5. LIITE SIIRTYMÄSÄÄNNÖKSET KREIKASSA SIJAITSEVIEN LUOTTOLAITOSTEN INTEGROINNISTA EKPJ:N VÄHIMMÄISVARANTOJÄRJESTELMÄÄN 1. Kreikassa sijaitsevat luottolaitokset ja luottolaitosten sivukonttorit Kreikassa (jäljempänä "Kreikassa sijaitsevat laitokset") ovat vähimmäisvarantovelvoitteen alaisia 1 päivästä tammikuuta 2001 alkaen. Kreikassa sijaitsevia laitoksia koskee siirtymäpitoajanjakso 1 päivänä tammikuuta 2001 ja 23 päivänä tammikuuta 2001 välisenä aikana. Kreikassa sijaitsevia laitoksia koskeva siirtymäpitoajanjakso ei vaikuta siihen pitoajanjaksoon, jota sovelletaan EKP:n asetuksen (EY) N:o 2818/98 7 artiklan mukaisesti muissa rahaliittoon osallistuvissa jäsenvaltioissa sijaitseviin laitoksiin. I Kreikassa sijaitsevia laitoksia koskeva siirtymäpitoajanjakso 2. Kreikassa sijaitsevan laitoksen varantopohja tälle siirtymäpitoajanjaksolle määritellään 30 päivänä marraskuuta 2000 päivätyn taseen tietojen perusteella. Jokainen laitos ilmoittaa varantopohjan Kreikan keskuspankille ennen tämän siirtymäpitoajanjakson alkua EKP:n raha- ja pankkitilastointia koskevan tiedonkeruun mukaisesti; tiedonkeruusta säädetään EKP:n asetuksessa (EY) N:o 2819/98. Kreikassa sijaitsevat laitokset, joita koskee asetuksen (EY) N:o 2819/98 2 artiklan 2 kohdan mukainen poikkeus, laskevat varantopohjan siirtymäpitoajanjaksolle 30 päivänä marraskuuta 2000 päivätyn taseensa perusteella ja ilmoittavat varantopohjan Kreikan keskuspankille ennen siiriymäpitoajanjakson alkamista. 3. Siirtymäpitoajanjakson osalta laskemisen suorittava osapuoli laskee ja ilmoittaa asetuksen (EY) N:o 2818/98 5 artiklan 3 kohdassa mainitun menettelyn mukaisesti Kreikassa sijaitsevan laitoksen yksittäisen varantovelvoitteen ennen siirtymäpitoajanjakson alkamista. Laskettu varantovelvoite vahvistetaan asetuksen (EY) N:o 2818/98 5 artiklan 3 kohdassa mainitun menettelyn mukaisesti viimeistään siirtymäpitoajanjakson ensimmäisenä KKP-pankkipäivänä. 4. Siirtymäpitoajanjakson osalta asetuksen (EY) N:o 2818/98 5 artiklan 4 kohtaa sovellettaessa osapuoli, joka on korjannut tietoja, ilmoittaa toiselle osapuolelle korjauksista viimeistään viidentenätoista päivänä tammikuuta 2001. Osapuolen, jolle korjauksista ilmoitettiin, on hyväksyttävä korjaukset viimeistään kuudentenatoista päivänä tammikuuta 2001. Mikäli osapuoli, jolle korjaukset ilmoitettiin, ei ole esittänyt huomautuksia viimeistään kuudentenatoista päivänä tammikuuta 2001, sen katsotaan hyväksyvän laitoksen varantovelvoitteen siirtymäpitoajanjaksolle. II Muissa rahaliittoon osallistuvissa jäsenvaltioissa sijaitsevia laitoksia koskevat siirtymäsäännökset 5. Muissa rahaliittoon osallistuvissa jäsenvaltioissa sijaitsevilla laitoksilla on mahdollisuus vähentää varantopohjastaan 24 päivänä joulukuuta 2000 ja 23 päivänä tammikuuta 2001 välisenä pitoajanjaksona sekä 24 päivänä tammikuuta 2001 ja 23 päivänä helmikuuta 2001 välisenä pitoajanjaksona velat Kreikassa sijaitseville sellaisille laitoksille, joita ei ole vapautettu EKPJ:n vähimmäisvarantojärjestelmästä. Laitokset voivat käyttää asetuksen (EY) N:o 2818/98 2 artiklan 3 kohdan mukaisia listoja todetakseen, onko niillä velkoja toiselle varantovelvoitteen alaiselle laitokselle. 6. Muissa rahaliittoon osallistuvissa jäsenvaltioissa sijaitsevat laitokset, jotka käyttävät mahdollisuutta vähentää velat, joita niillä on Kreikassa sijaitseville laitoksille, ilmoittavat vuoden 2000 marraskuuta ja joulukuuta koskevat tiedot asetuksen (EY) N:o 2819/98 liitteessä I olevan taulukon 1 seitsemännen alaviitteen mukaisessa taulukossa; tällöin Kreikassa sijaitsevien laitosten katsotaan jo olevan EKPJ:n vähimmäisvarantojärjestelmän alaisia. Tämä ei kuitenkaan vaikuta laitosten velvollisuuteen toimittaa tilastotiedot kyseisiltä ajanjaksoilta asetuksen (EY) N:o 2819/98 liitteessä I olevan taulukon 1 mukaisesti, miltä osin Kreikassa sijaitsevien laitosten katsotaan olevan ulkomailla olevia pankkeja. Taulukot ilmoitetaan asetuksessa (EY) N:o 2819/98 asetettujen tavanomaisten määräaikojen ja menettelyjen mukaisesti. 7. Tiedonantajalaitokset, joita koskee asetuksen (EY) N:o 2819/98 2 artiklan 2 kohdan mukainen poikkeus, voivat ilmoittaa vuoden 2000 marraskuuta ja joulukuuta koskevat tiedot asetuksen (EY) N:o 2819/98 liitteessä I olevan taulukon 1 seitsemännen alaviitteen mukaisessa taulukossa; tällöin Kreikassa sijaitsevien laitosten katsotaan jo olevan EKPJ:n vähimmäisvarantojärjestelmän alaisia. Tässä tapauksessa vuoden 2000 marraskuuta koskevat tiedot ilmoitetaan asianomaiselle rahaliittoon osallistuvalle kansalliselle keskuspankille viimeistään 23 päivänä joulukuuta 2000. Kyseisen laitoksen varantopohja 24 päivänä joulukuuta 2000 ja 24 päivänä tammikuuta 2001 alkaville pitoajanjaksoille lasketaan vuoden 2000 marraskuun tietojen perusteella. Vuoden 2000 joulukuuta koskevat tiedot ilmoitetaan kyseiseen luottolaitokseen sovellettavien tavanomaisten määräaikojen ja menettelyjen mukaisesti. Kyseisen laitoksen varantopohja 24 päivänä helmikuuta 2001, 24 päivänä maaliskuuta 2001 ja 24 päivänä huhtikuuta 2001 lasketaan vuoden 2000 joulukuun tietojen perusteella.